paragraph_text: Pobijedila je Danska s pjesmom Dansevise koju su pjevali Grethe & Jørgen Ingmann. Ovo je bila prva pobjeda Danske te su iduće godine organizirali natjecanje. Natjecanje je obilježila prva velika kontroverza oko "susjedskog" glasovanja. Norveška se redovno javila da podijeli svoje glasove, ali voditeljica nije mogla čuti norveškog predstavnika, pa je zatražila da se norveški glasovi pročitaju na kraju glasovanja. Ipak, televizijska je publika mogla čuti da je Norveška najveći broj bodova dodijelila Švicarskoj. Javivši se na kraju glasovanja Norveška mijenja svoje prvobitne glasove i najveći broj bodova dodjeljuje susjedima Dancima. Švicarska je protestirala, ali pobjeda je ipak pripala Danskoj. Ovaj je slučaj utjecao na pojačanu ulogu EBU-ova povjerenika koji kontrolira pristigle glasove prije nego što se oni javno pročitaju. Na probnom glasanju (dan prije finala) Jugoslavija je bila pobjednik.